Alboraia celebra les seues festes patronals a partir del 6 de juliol
26 de juny de 2024

Alboraia es prepara per a gaudir de les seues Festes Patronals. La programació d'enguany serà del 6 de juliol fins al 14 de juliol. Com a novetat, les festes del Carme (Port Saplaya) seran del 19 al 21 de juliol, i les de La Patacona del 26 al 28 del mateix mes.

Les festes d'Alboraia seran un any més de les primeres de la temporada estival, marcant l'inici de l'estiu per a la localitat de l'Horta Nord, i convertint-lo en un dels punts clau de l'oci en la zona.

La programació comptarà amb infinitat d'activitats i esdeveniments, des de les esperades orquestres i paelles, fins a esdeveniments esportius, exposicions, concursos i concerts. I per descomptat el Dia de l'Orxata, que se celebra el 9 de juliol. El programa de festes pot consultar-se complet en el web municipal www.alboraya.es , on també hi ha informació per a les inscripcions als esdeveniments que el requerisquen.

El dissabte 6 de juliol començaran les festes amb el preludi del Festival de Guitarres Esteve - Vila d'Alboraia, amb l'Orquestra de Corda Polsada de la Societat Musical d'Alboraia, a les 19h a l'Auditori Municipal. A les 19:30h el festival de teatre itinerant Clap Clap començarà en la plaça de la Constitució.

A les 20:30h l'alcalde d'Alboraia, Miguel Chavarría, donarà l'inici oficial a les festes en el Recinte Firal, acompanyat de la Corporació Municipal. A les 23h l'orquestra La Pato serà l'encarregada de començar la festa.

El diumenge 7 de juliol és el dia del Corpus Christi, que comptarà amb esdeveniments i activitats variades durant tota la jornada, finalitzant amb el concert de Ramonets a les 22:30h i de la Big Band Blue de la SMA en el Recinte Firal.

El dilluns 8 de juliol és el dia de Sant Roc, en el qual els clavaris de San Roc faran el tradicional lliurament de rotllos i ciris, a més de cercaviles i processó. El dia acabarà amb el festival de play-backs de les Falles d'Alboraia.

El 9 de juliol serà el Dia de l'Orxata, amb el tradicional repartiment d'orxata artesana i fartons a les 12h. També hi ha preparades diferents activitats per a conéixer el cultiu i elaboració de l'orxata del Club de Producte Artesans de l'Orxata, gràcies a la col·laboració entre Alboraia Turisme i el Gremi d'Orxaters Artesans. A les 20h la SMA farà un concert en l'Auditori Municipal, i l'Orquestra Scream tancarà la jornada festiva a les 23h, en el Recinte Firal.

El dia de Sant Cristòfol, 10 de juliol, comptarà amb una jornada variada que acabarà amb l'Orquestra Montecarlo a les 23h en el Recinte Firal.

L'11 de juny, dia de Sant Isidre Llaurador, serà la nit de paelles i per a acabar, la Tokyo Band Orquesta. El divendres 12 serà el dia de les nostres persones majors que acabarà amb l'Orquestra Euforia.

El dissabte 13 es realitzarà l'XI concurs de pintura a l'aire lliure "Pinta al Carrer" i les tradicionals calderes, i a la nit, l'Orquestra Maxima. El diumenge 14 se celebraran els actes tradicionals de la Mare de Déu d'Agost, i el 15 una missa pels nostres difunts.